b'\n_START_ARTICLE_\nIzoprocesi\n_START_SECTION_\nTermodinami\xc4\x8dki proces\n_START_PARAGRAPH_\nTermodinami\xc4\x8dki proces je proces promjene stanja nekog termodinami\xc4\x8dkog sustava opisan s pomo\xc4\x87u makroskopskih veli\xc4\x8dina (temperatura, tlak, toplina, volumen), na primjer adijabatski proces, izoprocesi (izotermni, izobarni, izohorni, izentropni)._NEWLINE_Termodinami\xc4\x8dki se reverzibilni proces (povratni proces) zbiva kada termodinami\xc4\x8dki sustav od po\xc4\x8detnoga do kona\xc4\x8dnoga stanja sporo prolazi kroz vi\xc5\xa1e ravnote\xc5\xbenih stanja, a mo\xc5\xbee se odvijati i u suprotnom smjeru. Termodinami\xc4\x8dki ireverzibilni proces (nepovratni proces) zbiva se kada termodinami\xc4\x8dki sustav od po\xc4\x8detnoga do kona\xc4\x8dnoga stanja brzo prolazi kroz vi\xc5\xa1e neravnote\xc5\xbenih stanja i ne mo\xc5\xbee se odvijati u suprotnom smjeru. Rad termodinami\xc4\x8dkoga sustava ovisi o vrsti termodinami\xc4\x8dkoga procesa kojim je sustav iz po\xc4\x8detnoga do\xc5\xa1ao u kona\xc4\x8dno stanje._NEWLINE_Kru\xc5\xbeni termodinami\xc4\x8dki proces je proces kojim se termodinami\xc4\x8dki sustav nakon vi\xc5\xa1e stanja dovodi u po\xc4\x8detno stanje, na primjer Carnotov kru\xc5\xbeni proces (dva izotermna i dva adijabatska procesa), Dieselov kru\xc5\xbeni proces (izobarni, izentropni, izohoni i izentropni proces).'